Kurt Beier Transport A/S har meldt sig ud af ATL og DI, oplyser Dansk Industri i en pressemeddelelse.

Transportfirmaets direktør Karsten Beier var blevet bedt om en redegørelse for vognmandens kummerlige indlogering af filippinske chauffører.

Oplysningerne skulle lørdag og søndag behandles, med henblik på om Kurt Beier Transport skulle smides ud af brancheorganisationerne.

I stedet sendte direktør Karsten Beier lørdag en skriftlig udmeldelse til ATL og DI.

Udmeldelsen er med øjeblikkelig virkning.

Ser med alvor på sagen

Brancheorganisationerne accepterer begge firmaets udmeldelser - men mener ikke, at Beier-sagens konsekvenser ender her.

- Vi ser med stor alvor på sagen, som har været skadelig ikke blot for branchen, men for erhvervslivet som helhed, siger viceadministrerende direktør Kim Graugaard fra Dansk Industri i pressemeddelelsen.

Læs også : Virksomheder dropper samarbejde med Kurt Beier Transport

Bestyrelsesformanden i ATL, Peter B. Jepsen, stemmer i:

- Der er ingen tvivl om, at sagen har skadet erhvervets omdømme, og den risikerer at få negative konsekvenser for resten af branchen.